Ind vs Aus: ऑस्‍ट्रेलिया के कोच जस्टिन लैंगर बोले, भारत के इन दो खिलाड़ि‍यों ने बड़ा फर्क पैदा किया...  
टीम में विश्‍वस्‍तरीय बल्‍लेबाज न होने की बात मानी
बोले, विराट और पुजारा ने बड़ा फर्क पैदा किया
हमने जो भी दबाव बनाया, इन दोनों ने खत्‍म कर दिया
भारत के खिलाफ (India vs Australia) चार टेस्‍ट मैचों की सीरीज (Test Series) में ऑस्‍ट्रेलिया पर हार का खतरा मंडरा रहा है. सीरीज में मेजबान ऑस्‍ट्रेलियाई टीम इस समय 1-2 से पिछड़ रही है. भारतीय गेंदबाजों के सामने अब तक ऑस्‍ट्रेलियाई बल्‍लेबाजी कमजोर साबित हुई है. ऑस्‍ट्रेलियाई टीम के कोच जस्टिन लैंगर (Justin Langer) ने भी अपनी टीम में विश्‍वस्तरीय बल्लेबाज नहीं होने पर खेद जताया. लैंगर के अनुसार, भारत की तरफ से विराट कोहली (Virat Kohli)और चेतेश्वर पुजारा (Cheteshwar Pujara)ने चार टेस्ट मैचों की सीरीज में मुख्य अंतर पैदा किया. चौथा और अंतिम टेस्ट मैच गुरुवार से सिडनी में शुरू होगा. लैंगर ने सोमवार को कहा, ‘ईमानदारी से कहूं तो इस चरण में सीरीज में मुख्य अंतर पुजारा और कोहली ने पैदा किया है. पुजारा ने 53 रन प्रति पारी और कोहली ने 46 रन प्रति पारी की औसत से रन बनाए हैं जबकि मेलबर्न टेस्‍ट की दूसरी पारी में दोनों खाता भी नहीं खोल पाये थे. हमने जो भी दबाव बनाया उन्होंने उसे खत्म किया.'
उन्होंने कहा, ‘यह बल्लेबाजी की कला है. यह दबाव झेलने से जुड़ा हुआ है. आपको टेस्ट क्रिकेट में इतना अधिक समय मिलता है और मुझे लगता है कि आज (टी20) के जमाने में सब कुछ इतना तेजी से हो रहा है कि हम स्ट्राइक रेट पर बात करते हैं. हमारे खिलाड़ी यह सीख रहे हैं और उम्मीद है कि उन्होंने वे यह सबक सीख रहे होंगे. अगर उन्होंने सीख नहीं ली तो हमारा जैसा प्रदर्शन है आगे भी वैसा ही रहेगा.'लैंगर ने पहली पारी में लचर प्रदर्शन के लिए अपने बल्लेबाजों को फटकार लगाई. ऑस्ट्रेलियाई टीम पहली पारी में 151 रन पर आउट हो गई थी और उसे बैकफुट पर आना पड़ा था.
Test Rankings: बैटिंग में विराट का शीर्ष स्‍थान कायम, बॉलिंग में बुमराह ने लगाई 'लंबी छलांग'
 
Cricket Poll: आपकी नजर में वर्ष 2018 के लिए कौन है पसंदीदा क्रिकेटर?